CELEX: 32019D1739
Language: lt
Date: 2019-10-16 00:00:00
Title: Komisijos įgyvendinimo sprendimas (ES) 2019/1739 2019 m. spalio 16 d. kuriuo nustatomos rožių skrotelių viruso patekimo į Sąjungą ir išplitimo joje skubios prevencijos priemonės (pranešta dokumentu Nr. C(2019) 7328)

18.10.2019   
               
               
                  LT
               
               
                  Europos Sąjungos oficialusis leidinys
               
               
                  L 265/12
               
            
         KOMISIJOS ĮGYVENDINIMO SPRENDIMAS (ES) 2019/1739
         2019 m. spalio 16 d.
         kuriuo nustatomos rožių skrotelių viruso patekimo į Sąjungą ir išplitimo joje skubios prevencijos priemonės
         
            
               (pranešta dokumentu Nr. C(2019) 7328)
            
         
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies trečią sakinį,
         kadangi:
         
                     (1)
                  
                  
                     rožių skrotelių virusas (toliau – nurodytasis organizmas) yra kenksmingasis organizmas, šiuo metu neįtrauktas į Direktyvos 2000/29/EB I ar II priedą;
                  
               
                     (2)
                  
                  
                     Sąjungos teritorijoje nurodytasis organizmas ir jo pernešėjas Phyllocotes fructiphilus nebuvo aptiktas. Tačiau Europos ir Viduržemio jūros regiono augalų apsaugos organizacijos (toliau – EPPO) atlikta kenksmingųjų organizmų rizikos analizė parodė, kad nurodytasis organizmas ir jo žalingas poveikis gali kelti didelių problemų augalų sveikatai, visų pirma visoms auginamoms rožėms;
                  
               
                     (3)
                  
                  
                     atsižvelgiant į tuos įrodymus ir į tai, kad nurodytasis organizmas plinta, iš trečiųjų šalių, kuriose aptiktas kenksmingasis organizmas (Kanados, Indijos ir JAV), į Sąjungą įvežamiems užkratui imliems augalams turėtų būti taikomos specialios priemonės ir prie jų turėtų būti pridedamas fitosanitarinis sertifikatas;
                  
               
                     (4)
                  
                  
                     šių specialių priemonių paskirtis turėtų būti laiku nustatyti nurodytąjį organizmą ir jo pernešėją Sąjungos teritorijoje, nurodytųjų augalų įvežimo į Sąjungą reikalavimus, taip pat oficialius patikrinimus, atliekamus įvežant tuos augalus į Sąjungą;
                  
               
                     (5)
                  
                  
                     valstybės narės turėtų užtikrinti, kad visi asmenys, kurių prižiūrimi augalai gali būti užkrėsti nurodytuoju organizmu, būtų informuoti apie jo galimą buvimą ir apie priemones, kurių reikia imtis;
                  
               
                     (6)
                  
                  
                     valstybės narės turėtų atlikti kasmetinius tyrimus dėl nurodytojo organizmo buvimo savo teritorijose, siekdamos užtikrinti iniciatyvesnį kovos su to organizmo įsitvirtinimu ir plitimu metodą;
                  
               
                     (7)
                  
                  
                     turėtų būti nustatyti Kanados, Indijos arba JAV kilmės Rosa spp. augalų (nurodytųjų augalų), išskyrus sėklas, įvežimo į Sąjungą, taip pat juos įvežant į Sąjungą atliekamų oficialių patikrinimų reikalavimai. tos priemonės yra būtinos siekiant užtikrinti geresnę Sąjungos teritorijos apsaugą, kad į ją nebūtų įvežtas nurodytasis organizmas ir jis joje neišplistų;
                  
               
                     (8)
                  
                  
                     siekiant, kad atsakingos oficialios įstaigos ir profesionalūs veiklos vykdytojai galėtų prisitaikyti prie minėtų reikalavimų, šis sprendimas turėtų būti taikomas nuo 2019 m. lapkričio 1 d.;
                  
               
                     (9)
                  
                  
                     šis sprendimas turėtų būti laikinas ir taikomas iki 2022 m. liepos 31 d., kad iki to laiko jį būtų galima peržiūrėti;
                  
               
                     (10)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Terminų apibrėžtys
            Šiame sprendime vartojamų terminų apibrėžtys:
            
                        a)
                     
                     
                        nurodytasis organizmas – rožių skrotelių virusas;
                     
                  
                        b)
                     
                     
                        nurodytieji augalai – Kanados, Indijos arba JAV kilmės Rosa spp. augalai, išskyrus sėklas;
                     
                  
                        c)
                     
                     
                        nurodytasis pernešėjas – Phyllocoptes fructiphilus.
                        
                     
                  
         
            2 straipsnis
            Draudimas įvežti į Sąjungą ir vežti joje
            Nurodytąjį organizmą draudžiama įvežti į Sąjungą ir joje platinti.
         
         
            3 straipsnis
            Nurodytojo organizmo aptikimas arba įtariamas buvimas
            Valstybės narės užtikrina, kad asmenims, kurių prižiūrimi augalai gali būti pažeisti nurodytojo organizmo arba jo pernešėjo, būtų nedelsiant pranešta apie nurodytojo organizmo arba jo pernešėjo buvimą arba tariamą buvimą, apie galimus padarinius ir priemones, kurių reikia imtis.
         
         
            4 straipsnis
            Nurodytojo organizmo tyrimai valstybių narių teritorijose
            
               1.   Valstybės narės kasmet atlieka tyrimus, siekdamos nustatyti, ar jų teritorijoje ant augalų šeimininkų yra nurodytųjų organizmų arba jų pernešėjų. Šiuos tyrimus atlieka oficiali atsakingoji įstaiga arba jie atliekami oficialiai atsakingajai įstaigai oficialiai prižiūrint.
            
            
               2.   Šių tyrimų metu atliekamas mėginių ėmimas ir tyrimai grindžiami aiškiais mokslo ir technikos principais atsižvelgiant į galimybę aptikti nurodytąjį organizmą ir jo nurodytąjį pernešėją.
            
            
               3.   Kiekvienais metais valstybės narės praneša Komisijai ir kitoms valstybėms narėms apie praėjusiais kalendoriniais metais atliktus tyrimus.
            
         
         
            5 straipsnis
            Nurodytųjų augalų įvežimo į Sąjungą reikalavimai
            
               1.   Nurodytieji augalai į Sąjungą įvežami tik jei jie atitinka šiuos reikalavimus:
               
                           a)
                        
                        
                           prie jų pridėtas fitosanitarinis sertifikatas, kaip nuodyta Direktyvos 2000/29/EB 13 straipsnio 1 dalies ii punkte;
                        
                     
                           b)
                        
                        
                           jie atitinka, kai taikoma, 2, 3 arba 4 dalies nuostatas, o fitosanitarinio sertifikato skiltyje „Papildoma deklaracija“ nurodoma atitinkamo reikalavimo formuluotė;
                        
                     
            
               2.   nurodytieji augalai visą laiką auginti teritorijoje, kurioje nurodytasis organizmas neaptinkamas, kaip nustatyta atitinkamos nacionalinės augalų apsaugos organizacijos, laikantis atitinkamų tarptautinių fitosanitarijos priemonių standartų. Tos teritorijos pavadinimas nurodomas fitosanitarinio sertifikato skiltyje „Kilmės vieta“.
            
            
               3.   Nurodytieji augalai visą laiką auginti auginimo vietoje, kurioje nuo paskutinio auginimo sezono pradžios nebuvo aptikta nei nurodytojo organizmo, nei nurodytojo pernešėjo. Be to, buvo laikytasi šių sąlygų:
               
                           a)
                        
                        
                           prieš eksportuojant buvo paimti ir ištirti sodinti skirtų nurodytųjų augalų ėminiai ir nustatyta, kad jie neužkrėsti nurodytuoju organizmu;
                        
                     
                           (a)
                        
                        
                           nurodytieji augalai, išskyrus sodinti skirtus augalus, buvo patikrinti, jeigu buvo pastebėta simptomų, prieš eksportuojant buvo paimti ir ištirti jų ėminiai ir nustatyta, kad augalai tuo organizmu neužkrėsti.
                        
                     
            
               4.   Audinių kultūroje auginami nurodytieji augalai, kurie nėra kilę iš vietovės, kurioje nėra nurodytojo organizmo, buvo išauginti iš ištirtų motininių augalų, kurie, kaip nustatyta, nurodytuoju organizmu neužkrėsti.
            
            
               5.   Nurodytieji augalai į Sąjungą įvežami tik jeigu jie yra sutvarkyti, supakuoti ir vežami taip, kad nebūtų užkrėsti nurodytuoju pernešėju.
            
         
         
            6 straipsnis
            Oficialūs patikrinimai įvežant į Sąjungą
            Visos įvežamos augalų siuntos oficialiai patikrinamos įvežimo į Sąjungą punkte arba paskirties vietoje, kaip nustatyta Komisijos direktyvoje 2004/103/EB (2).
         
         
            7 straipsnis
            Atitiktis reikalavimams
            Valstybės narės panaikina arba iš dalies pakeičia priemones, kurias jos priėmė siekdamos apsisaugoti nuo nurodytojo organizmo patekimo ir išplitimo, kad šios priemonės atitiktų šio sprendimo reikalavimus. Apie šias priemones jos nedelsdamos praneša Komisijai.
         
         
            8 straipsnis
            Taikymo pradžios data
            Šis sprendimas taikomas nuo 2019 m. lapkričio 1 d.
         
         
            9 straipsnis
            Taikymo pabaigos data
            Šis sprendimas taikomas iki 2022 m. liepos 31 d.
         
         
            10 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2019 m. spalio 16 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 169, 2000 7 10, p. 1.
         
            (2)  2004 m. spalio 7 d. Komisijos direktyva 2004/103/EB dėl Tarybos direktyvos 2000/29/EB V priedo B dalyje išvardytų augalų, augalinių produktų ir kitų objektų, įvežamų iš trečiųjų šalių, tapatumo ir fitosanitarijos patikrinimų, kurie galėtų būti atliekami kitur nei įvežimo į Bendriją punkte arba šalia jo, ir tokiems patikrinimams taikytinų sąlygų (OL L 313, 2004 10 12, p. 16).